**Támogatólevél a Semmelweis Egyetem Gyógyszerésztudományi Kar ötödéves gyógyszerészhallgatók záróvizsga előtti szakmai gyakorlatának megvalósításához**

**Tisztelt Gyógyszertárvezető!**

A 2021/2022-es tanév tavaszi félévében az Ön által vezetett gyógyszertárban záróvizsgás hallgató végzi kötelező, közforgalmú gyógyszertári gyakorlatát, amelynek szakmai programját a megküldött tematika tartalmazza.

Mindezek mellett a Semmelweis Egyetem Gyógyszerésztudományi Kara a Magyar Gyógyszerészi Kamarával közösen 2022 februárjától folytatja azt az oktatási programot, amelynek a célja, hogy segítse a gyógyszerészhallgatók záróvizsgára való felkészülését, valamint a diploma utáni munkavégzést, főként közforgalmú gyógyszertári vonatkozásban. Így a négy alkalomból álló oktatási program a korábbi tanulmányok során tárgyalt egyes témák gyakorlati aspektusainak megismerését célozza.

Az oktatási program során tárgyalásra kerülő témakörök az alábbiak:

1. **Gyógyszertári gazdálkodás**
2. **Készletgazdálkodás a gyógyszertárban**
3. **Támogatás-elszámolás a gyógyszertárban**
4. **A gyógyszertár minőségügyi rendszere**

**A képzési alkalmak általános leírása:**

**Időpontok: 2022. február 7, március 7, április 4, május 2. (hétfői napokon)**

**Helyszín: Pannon Kincstár, Budapest, Váci utca 47, 1056**

**Időtartam: 10:00 – 15:30**

**Oktatási szerkezet:**

* Kiscsoportos, gyakorlati feladatokon, esettanulmányokon alapuló képzés
* Egy képzési napon egy csoportnak 3 db 90 perces szemináriuma lesz
* A 90 perces szemináriumokon a hallgatóknak gyakorlatból vett problémákat kell közösen megoldaniuk
* A megoldási javaslatokat a szemináriumot vezető oktató segítségével, konzultáció formájában értékelik

**A hallgatóknak a képzés 75%-án kötelező a részvétel (3 szakmai alkalom).**

**Gyógyszertári gyakorlathoz kapcsolódó feladat:**

* Az első alkalmat követően minden témához kapcsolódóan egy-egy feladatlapot kapnak a hallgatók, melyet a gyakorlat közben, az oktató gyógyszerész segítségével vagy önállóan kell megoldani
* Az utolsó oldalon szerepelnie kell a gyógyszertár pecsétjének és a gyógyszertárvezető aláírásának

**A hallgatóknak kötelező minden beadandó feladatlapot kitölteni, amelyeket a Semmelweis Egyetem E-learning rendszerének segítségével tudnak letölteni, elektronikusan megoldani, majd a későbbiekben kijelölt határidőknek megfelelően leadni/feltölteni, szintén az E-learning rendszerbe (Moodle).**

Továbbá a képzési programtól elkülönül a **2022. május 16-án (hétfőn)** megrendezésre kerülő, záróvizsga tájékoztató és előkészítő rendezvényünk is, amelyen segítséget nyújtunk a diploma utáni tennivalók és lehetőségek rendszerében való eligazodáshoz, illetve a záróvizsga tételek elsajátításához.

Kérjük, hogy a hallgató részvételét támogassa a fent meghirdetett alkalmak szerint, és a felkészülését segítse, valamint a beadandó gyógyszertári feladatok elvégzési lehetőségét biztosítani szíveskedjen. Ezzel jelentősen hozzájárul diplomásaink gyakorlati ismereteinek megszerzéséhez.

A projekthez kapcsolódó szakmai program további részletes kiegészítő tájékoztatásának anyagai elérhetők lesznek az Egyetemi Gyógyszertár Gyógyszerügyi Szervezési Intézet honlapján is:

<http://semmelweis.hu/gyogyszertar/oktatas/gradualis-kepzes/>

Budapest, 2022. január 17.

Együttműködését megköszönve, tisztelettel:

** **

**Dr. Zelkó Romána**  **Dr. Hankó Zoltán**

EGYGYSZI igazgató, egyetemi tanár Magyar Gyógyszerészi Kamara elnöke

**Záróvizsga előtti szakmai gyakorlati program**

**2021/2022. II. félév**

|  |  |  |
| --- | --- | --- |
| **Időpont** | **Fő téma** | **Részletek - témák** |
| **2022. febr. 7.**  **(hétfő)**  **10:00 – 15:30** | Gyógyszertári gazdálkodás | Felelősségi körök a gyógyszertári vállalkozásban minőségbiztosítási fókusszal (90 perc) |
| Költségelemek a gyógyszertár-működtetésben holisztikus megközelítéssel (teljes bevételi és kiadási szerkezet) (90 perc) |
| A humán erőforrás gazdálkodás eszközei minőségbiztosítási fókusszal (90 perc) |
| **2022. márc. 7.**  **(hétfő)**  **10:00 – 15:30** | Készletgazdálkodás a gyógyszertárban | Logisztikai alapok (90 perc) |
| Készletezési modellek a gyógyszertári gyakorlatban (90 perc) |
| A készletgazdálkodás gyógyszertári gyakorlata (informatikai lehetőségek) (90 perc) |
| **2022. ápr. 4.**  **(hétfő)**  **10:00 – 15:30** | Támogatás-elszámolás a gyógyszertárban | A gyógyszer- és GYSE támogatás rendszere (90 perc) |
| A patikai ártámogatás folyósításának gazdálkodási megfontolásai (90 perc) |
| A patikai támogatás-elszámolás gyakorlati problémái (90 perc) |
| **2022. máj. 2.**  **(hétfő)**  **10:00 – 15:30** | A gyógyszertár minőségügyi rendszere | A gyógyszertárral szemben támasztott építészeti, tárgyi, felszerelési elvárások |
| A gyógyszertári minőségbiztosítási rendszer kialakításának gyakorlati megfontolásai (90 perc) |
| Közforgalmú gyógyszertárak működésének ellenőrzése, normakövetési problémák, hatósági elvárások (90 perc) |

**Záróvizsga előkészítő: 2022. május 16. (hétfő)**

*Az esetleges változtatások jogát fenntartjuk!*